Neymar Jr i Luis Suárez, una societat mortal - FC Barcelona
HomeFutbolPrimer EquipNotíciesNeymar Jr i Luis Suárez, una societat mortal
Neymar Jr i Luis Suárez, una societat mortal
Els dos davanters del FC Barcelona sumen 23 gols i aquest diumenge, contra el Vila-real, tenen una nova ocasió per refermar el seu gran estat de forma i la seva associació sobre la gespa En els últims nou partits sense el lesionat Messi, Neymar Jr i Suárez han assumit a la perfecció el rol golejador i han marcat fins a 20 dianes
Suárez i Neymar, abraçats en el partit contra el BATE, en què van ser els clars protagonistes / MIGUEL RUIZ-FCB
Neymar Jr i Luis Suárez són, ara mateix, els propietaris del gol blaugrana. El seu excel·lent rendiment es confirma partit rere partit a l’hora de veure porteria i aquest diumenge (16.00 hores), davant el Vila-real, tenen una nova oportunitat per seguir ampliant els 23 gols que sumen entre tots dos i refermar-se com una de les millors davanteres del futbol europeu.
Aquest bon estat de forma dels dos davanters blaugrana coincideix, a més, amb l’absència de Messi per lesió. Això els ha fet assumir un rol golejador que ha obtingut resposta: 20 gols en els nou partits sense l’argentí (2,2 dianes de mitjana).
Xifres més que positives
El brasiler viu la seva tercera temporada al Camp Nou i, tal com reconeix, es troba en “un gran moment de forma”. Aquest curs acumula 13 partits jugats (1.167 minuts) i ha marcat 11 gols. Les dues primeres dianes a la Lliga de Campions les va marcar en el darrer partit contra el BATE Boríssov, mentre que a la Lliga és el pitxitxi (9 gols).
Els 12 gols que ha marcat Luis Suárez aquest inici de temporada (vuit a la Lliga, tres a la Champions i un a la Supercopa d’Europa) també demostren que l’uruguaià és imprescindible per a l’equip de Luis Enrique. És el jugador amb més minuts de l’equip (1.470 en 16 partits jugats).
Les dades de Neymar Jr i Luis Suárez
Gols Assistències de gol Rematades totals Rematades a porteria Partits jugats Minuts
Insistència i generositat
Sense Messi, Neymar Jr i Suárez són els principals encarregats de finalitzar les jugades d’atac. El brasiler ha fet 60 rematades, de les quals 24 han anat a porteria, mentre que Suárez ha rematat 58 cops, 27 entre els tres pals. A més de fer gols, els dos golejadors també es caracteritzen per la seva generositat. Intervenen en la majoria de jugades que acaben en gol i, a part, no dubten a l’hora d’assistir els seus companys per marcar: Neymar Jr ha fet sis assistències de gol i Suárez, cinc.
PRÈVIA - Amb els cinc sentits
“Serà complicat, però molt atractiu”